呈郫人李簽判
作者：周麟之
朝代：宋

paragraphs: 錦江煙水春茫茫，錦城遊宴歌舞狂。
酒酣緩轡踏花去，尚說當年先侍郎。
後來游宦家因徙，子孫不復歸桑梓。
世居淮海二百年，路隔關山七千里。
兵戈南下風塵昏，衣冠渡江黄屋奔。
淮鄉幾作邊戍地，叢桂舊第無一存。
我從避亂梅花塢，釣月眠雲拉巢許。
爾來又卜南郭居，自笑飄萍無定所。
見君襟韵真謫仙，從來遊戲壺中天。
眷言我祖舊同閈，邂逅笑語心豁然。
平生行李遍方外，南逾五嶺入蒼翠。
脫靴未屈力士手，探囊已壓髯奴背。
爲歎干戈何日休，浮家泛宅江海遊。
丹砂鍊就葛洪鼎，茶竈行隨魯望舟。
天涯一見傾蓋舊，青城猿鶴知存否。
會當叱馭過邛郲，相從却飲郫筒酒。